To personer var involveret i et alvorligt færdselsuheld syd for Brønderslev fredag.

Fredag eftermiddag skete et alvorligt færdselsuheld syd for Brønderslev. På Aalborgvej kørte to personbiler frontalt ind i hinanden, og en person er i meget kritisk tilstand. Det oplyser vagtchef ved Nordjyllands Politi, Poul Fastergaard, til TV2 Nord. - Det ligger fast, at den ene bil pludselig trækker over i den anden vognbane, siger Poul Fastergaard fra Nordjyllands Politi til TV2 Nord og uddyber, at det endnu ikke er fastlagt, hvorfor den ene bil kørte over i den anden vognbane. To personer er kommet til skade i ulykken, hvor den ene var fysisk fastklemt og den anden klagede over smerter i ryg og nakke. De to personer førte hver sin bil, og den ene er altså i meget kritisk tilstand. Fredag eftermiddag oplyser Nordjyllands Politi, at der er ambulanceeskorte mod Aalborg Sygehus, hvor de to personer skal tilses. Nordjyllands Politi kan endnu ikke sige mere om, hvad der førte til ulykken, men der er en bilinspektør på vej til ulykkesstedet. De pårørende er i gang med at blive underrettet.